钦定古今图书集成/明伦汇编/官常典/第671卷 > 礼记 > 《少仪》
## 钦定古今图书集成/明伦汇编/官常典/第671卷 > 礼记 > 《少仪》

为人臣下者，有谏而无讪，有亡而无疾，颂而无谄，谏
而无骄。怠则张而相之，废则埽而更之，谓之“社稷之
役。”

〈陈注〉疏曰：“谏而无骄”者，谓君若从己之谏，己不得恃己言行谋用而生骄慢也。方氏曰：“君有过，谏之使止可也，讪之则不恭，谏不从，逃而去之可也，疾之则太伤。颂而无谄则所颂为公，谏而无骄则所谏为正，事弛而不力为怠，事弊而无用为废。相之更之，则君岂有失德，国岂有废事哉？谓之社稷之役，以其有劳于社稷”也，〈大全〉庆源辅氏曰：“以下美上，易失于谄；以是谏非，易失于骄。志怠则张而助之，事废则埽而更之，谓之社稷之役者，凡所以竭诚效力如此者，为社稷而已。”